|  |
| --- |
| บริษัท จี สตีล จำกัด (มหาชน) และบริษัทย่อย  ข้อมูลทางการเงินระหว่างกาล  สำหรับงวดสิ้นสุดวันที่ 31 มีนาคม 2568  และรายงานการสอบทานข้อมูลทางการเงินระหว่างกาล  โดยผู้สอบบัญชีรับอนุญาต |

**รายงานการสอบทานข้อมูลทางการเงินระหว่างกาลโดยผู้สอบบัญชีรับอนุญาต**

เสนอ คณะกรรมการบริษัท จี สตีล จำกัด (มหาชน)

ข้าพเจ้าได้สอบทานงบฐานะการเงินรวมและงบฐานะการเงินเฉพาะกิจการ ณ วันที่ 31 มีนาคม 2568 งบกำไรขาดทุนเบ็ดเสร็จรวม และงบกำไรขาดทุนเบ็ดเสร็จเฉพาะกิจการ งบการเปลี่ยนแปลงส่วนของผู้ถือหุ้นรวมและงบการเปลี่ยนแปลงส่วนของผู้ถือหุ้นเฉพาะกิจการ และงบกระแสเงินสดรวมและงบกระแสเงินสดเฉพาะกิจการสำหรับงวดสามเดือนสิ้นสุดวันเดียวกัน และหมายเหตุประกอบงบการเงิน แบบย่อ (“ข้อมูลทางการเงินระหว่างกาล”) ของบริษัท จี สตีล จำกัด (มหาชน) และบริษัทย่อย และของเฉพาะบริษัท จี สตีล จำกัด (มหาชน) ซึ่งผู้บริหารของกิจการเป็นผู้รับผิดชอบในการจัดทำและนำเสนอข้อมูลทางการเงินระหว่างกาลเหล่านี้ตามมาตรฐานการบัญชี ฉบับที่ 34 เรื่อง การรายงานทางการเงินระหว่างกาล ส่วนข้าพเจ้าเป็นผู้รับผิดชอบในการให้ข้อสรุปเกี่ยวกับข้อมูลทางการเงินระหว่างกาลดังกล่าว จากผลการสอบทานของข้าพเจ้า

***ขอบเขตการสอบทาน***

ข้าพเจ้าได้ปฏิบัติงานสอบทานตามมาตรฐานงานสอบทาน รหัส 2410 “การสอบทานข้อมูลทางการเงินระหว่างกาลโดยผู้สอบบัญชีรับอนุญาตของกิจการ” การสอบทานดังกล่าวประกอบด้วย การใช้วิธีการสอบถามบุคลากรซึ่งส่วนใหญ่เป็นผู้รับผิดชอบด้านการเงินและบัญชีและการวิเคราะห์เปรียบเทียบและวิธีการสอบทานอื่น การสอบทานนี้มีขอบเขตจำกัดกว่าการตรวจสอบตามมาตรฐานการสอบบัญชี ทำให้ข้าพเจ้า ไม่สามารถให้ความเชื่อมั่นว่าจะพบเรื่องที่มีนัยสำคัญทั้งหมด ซึ่งอาจพบได้จากการตรวจสอบ ดังนั้น ข้าพเจ้าจึงไม่อาจแสดงความเห็นต่อข้อมูลทางการเงินระหว่างกาลที่สอบทานได้

***ข้อสรุป***

ข้าพเจ้าไม่พบสิ่งที่เป็นเหตุให้เชื่อว่าข้อมูลทางการเงินระหว่างกาลดังกล่าวไม่ได้จัดทำขึ้นตามมาตรฐานการบัญชี ฉบับที่ 34 เรื่อง การรายงานทางการเงินระหว่างกาล ในสาระสำคัญจากการสอบทานของข้าพเจ้า

***ความไม่แน่นอนที่มีสาระสำคัญที่เกี่ยวข้องกับการดำเนินงานต่อเนื่อง***

โดยที่ข้อสรุปของข้าพเจ้ายังคงเดิม ข้าพเจ้าขอให้สังเกตหมายเหตุประกอบงบการเงินระหว่างกาล 1.3 ณ วันที่ 31 มีนาคม 2568 กลุ่มบริษัทมีหนี้สินหมุนเวียนรวมสูงกว่าสินทรัพย์หมุนเวียนรวมจำนวน 5,147 ล้านบาท (ณ วันที่ 31 ธันวาคม 2567 จำนวนเงิน 4,788 ล้านบาท) และมีขาดทุนสะสมจำนวน 27,021 ล้านบาท (ณ วันที่ 31 ธันวาคม 2567 จำนวนเงิน 26,564 ล้านบาท) ความสามารถในการดำเนินงานต่อเนื่องของกลุ่มบริษัทขึ้นอยู่กับความสำเร็จในการปฏิบัติตามแผนการปรับโครงสร้างหนี้และหาแหล่งเงินทุน และความสามารถของผู้บริหารในการดำเนินธุรกิจของกลุ่มบริษัทในอนาคต ปัจจัยเหล่านี้เป็นเหตุให้เกิดความไม่แน่นอนที่มีสาระสำคัญที่เกี่ยวกับความสามารถในการดำเนินงานต่อเนื่องของกลุ่มบริษัท ในการนี้ บริษัทได้ดำเนินการต่าง ๆ ตามที่กล่าวไว้ในหมายเหตุประกอบงบการเงินระหว่างกาล 1.3 เช่น การได้รับวงเงินสินเชื่อแบบไม่ผูกพัน/ผูกพันทั้งระยะสั้นและระยะยาว อีกทั้ง บริษัทยังได้เริ่มลงทุนตามโครงการการลงทุนเพื่อปรับปรุงกระบวนการผลิต รวมทั้งปรับปรุงการขายเพื่อให้บริษัทดำเนินงานได้ตามปกติ ดังนั้น ฝ่ายบริหารเชื่อมั่นอย่างยิ่งว่าการจัดทำงบการเงินดังกล่าวตามข้อสมมติฐานว่ากลุ่มบริษัทจะดำเนินงานอย่างต่อเนื่องนั้นเหมาะสมแล้ว

(นางสาววิมลศรี จงอุดมสมบัติ)

ผู้สอบบัญชีรับอนุญาต เลขทะเบียน 3899

บริษัท เบเคอร์ ทิลลี่ ออดิท แอนด์ แอ็ดไวเซอร์รี่ เซอร์วิสเซส (ประเทศไทย) จำกัด

กรุงเทพมหานคร

วันที่ 9 พฤษภาคม 2568